Među osvajačima medalja koji su Srbiji sa Međunarodne hemijske olimpijade održanoj u Gruziji obezbedili jednu srebrnu i tri bronzane medalje su i đaci Jovan Stojković iz vranjske Gimnazije "Bora Stanković" i Stefan Stojanović iz Gimnazija Leskovac.

Obojica su, kako je objavljeno na zvaničnom sajtu prestižnog takmičenja održanog od 23. do 31. jula u Tbilisiju, kući doneli bronzu.

I ostali članovi srpskog tima obezbedili su medalje - Pavlje Kravljanac iz Prve beogradske gimnazije srebro, a Andrej Kukuruzar iz somborske Gimnazije "Veljko Petrović" bronzu.

Na ovogodišnjoj Međunarodnoj hemijskoj olimpijadi nadmetalo se oko 260 đaka iz 67 država, koji su rešavali zadatke iz teorije i izvodili eksperimente.

Kako piše na sajtu Edukacija, četiri člana srpskog tima su se za ovo takmičenje kvalifikovala kao najuspešniji na Srpskoj hemijskoj olimpijadi, nakon odličnih rezultata na regionalnim i republičkim takmičenjima Srpskog hemijskog društva i Ministarstva prosvete.